เร่งเสริมสนับสนุนการนำเทคโนโลยี นวัตกรรม ผลักดันด้านค่าตอบแทน สร้างขวัญและกำลังใจแก่อาสาสมัครเกษตร
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยว่า งานอาสาสมัครเกษตร มีความสำคัญในการขับเคลื่อนงานและถือเป็นนโยบายหลักของกระทรวงเกษตรและสหกรณ์ ที่ผ่านมาอาสาสมัครเกษตรหมู่บ้านได้ปฏิบัติงานจัดเก็บรวบรวมและรายงานข้อมูลพื้นฐานด้านการเกษตร ประสานงานในการถ่ายทอดความรู้และการแก้ไขปัญหาของเกษตรกรในหมู่บ้าน รวมทั้งติดตามสถานการณ์การเกษตรในหมู่บ้านพร้อมรายงานเหตุการณ์ฉุกเฉินเร่งด่วนต่อหน่วยงานที่เกี่ยวข้อง ด้วยความทุ่มเท เสียสละ และมีจิตอาสาอย่างต่อเนื่องมาโดยตลอด และในสถานการณ์การแพร่ระบาดของโรคโควิด-19 ที่ผ่านมา อาสาสมัครเกษตรหมู่บ้านได้ช่วยปฏิบัติหน้าที่อย่างเข้มแข็ง โดยได้ลงพื้นที่ทำงานเคียงข้างกับเจ้าหน้าที่ส่งเสริมการเกษตรเพื่อประชาสัมพันธ์ชี้แจงข้อมูลโครงการเยียวยาเกษตรกรฯ ตรวจสอบความถูกต้องของเอกสาร เก็บรวบรวม เพื่อดำเนินการขึ้นทะเบียนและปรับปรุงทะเบียนเกษตรกรส่งข้อมูลให้กระทรวงเกษตรและสหกรณ์ สำหรับจ่ายเงินช่วยเหลือเยียวยาพี่น้องเกษตรกรด้วยความเรียบร้อย ทั่วถึงและรวดเร็วอย่างไรก็ตาม กระทรวงเกษตรและสหกรณ์ จะส่งเสริมสนับสนุนการนำเทคโนโลยี นวัตกรรมให้แก่พี่น้อง อาสาสมัครเกษตร เพื่อเป็นการสร้างขวัญและกำลังใจในการทำงาน โดยจะมีเจ้าหน้าที่ของกระทรวงเกษตรและสหกรณ์ เป็นพี่เลี้ยงเพี่อร่วมกันทำงาน สำหรับแนวทางการพัฒนางานด้าน งานอาสาสมัครเกษตร ของกรมส่งเสริมการเกษตร ได้ดำเนินโครงการพัฒนาอาสาสมัครเกษตรหมู่บ้าน เพื่อส่งเสริมและพัฒนาศักยภาพของอาสาสมัครเกษตรหมู่บ้าน ที่ช่วยสนับสนุนการทำงานของเจ้าหน้าที่ในพื้นที่